Návrh ROZHODNUTIE EURÓPSKEHO PARLAMENTU A RADY o mobilizácii prostriedkov Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2013/012 BE/Ford Genk z Belgicka) /* COM/2014/0532 final */





DÔVODOVÁ SPRÁVA KONTEXT NÁVRHU 1. Pravidlá, ktoré sa vzťahujú na finančné príspevky z Európskeho fondu na prispôsobenie sa globalizácii (EGF), pokiaľ ide o žiadosti podané do 31. decembra 2013, sú stanovené v nariadení Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (ďalej len „nariadenie o EGF“)[1]. 2. Dňa 23. decembra 2013 Belgicko predložilo žiadosť EGF/2013/012 BE/Ford Genk o finančný príspevok z fondu EGF v súvislosti s prepúšťaním v montážnom závode Ford-Werke GmbH[2] so sídlom v Genku (ďalej len „Ford Genk“) a u jeho 10 dodávateľov v Belgicku. Žiadosť bola dopĺňaná o ďalšie informácie až do 12. júna 2014. 3. V súlade s uplatniteľnými ustanoveniami nariadenia o EGF dospela Komisia po preskúmaní tejto žiadosti k záveru, že podmienky na poskytnutie finančného príspevku z EGF sú splnené. ZHRNUTIE ŽIADOSTI Žiadosť o podporu z EGF: || EGF/2013/012 Ford Genk Členský štát: || Belgicko Dátum predloženia žiadosti: || 23. december 2013 Intervenčné kritérium: || Článok 2 písm. c) nariadenia o EGF Hlavný podnik: || Ford-Werke GmbH Počet dodávateľov a nadväzujúcich výrobcov: || 10 Referenčné obdobie: || 1. júl 2013 – 1. november 2013 Dátum, odkedy sa začali alebo sa plánujú začať personalizované služby pre príslušných pracovníkov: || 1. júl 2013 Počet pracovníkov prepustených počas referenčného obdobia: || 469 Počet pracovníkov prepustených pred referenčným obdobím a po ňom: || 43 Celkový počet prepustených zamestnancov: || 512 Odhadovaný počet osôb, na ktoré sa opatrenia budú vzťahovať: || 479 Rozpočet na personalizované služby: || 1 085 890 EUR Rozpočet na poskytovanie podpory z EGF: || 56 000 EUR (4,9 % celkového rozpočtu) Celkový rozpočet: || 1 141 890 EUR Požadovaný finančný príspevok z EGF: || 570 945 EUR (50 % celkového rozpočtu) ANALÝZA ŽIADOSTI Súvislosť medzi prepúšťaním a významnými zmenami v štruktúre svetového obchodu v dôsledku globalizácie 4. Na účely preukázania súvislosti medzi prepúšťaním a veľkými štrukturálnymi zmenami v usporiadaní svetového obchodu v dôsledku globalizácie belgické orgány tvrdia, že v odvetví výroby osobných vozidiel, v ktorom pôsobí spoločnosť Ford Genk, došlo k závažnému narušeniu hospodárstva, a to najmä k rýchlemu zníženiu podielu EÚ na trhu. 5. Podľa údajov na ďalej uvedenom obrázku, na ktoré sa odvolávajú belgické orgány[3], poklesla medzi rokmi 2007 a 2012 výroba osobných vozidiel v EÚ-27 zo 17,1 milióna vozidiel na 14,61 milióna vozidiel (−14,6 %, ročný rast −3,1 %), pričom v tom istom období došlo na celosvetovej úrovni k nárastu výroby osobných vozidiel z 53,05 milióna kusov na 63,07 milióna kusov (+18,9 %, ročný rast + 3,5 %). To viedlo k poklesu podielu EÚ-27 na trhu, pokiaľ ide o výrobu osobných vozidiel, na celosvetovej úrovni z hľadiska objemu z 32,2 % na 23,2 % (−28,2 %, ročný rast −6,4 %). Na porovnanie, trhový podiel Číny sa počas toho istého obdobia zvýšil z 12,0 % na 24,6 % (+104,6 %, ročný rast +15,4 %), pričom trhové podiely ďalších hlavných výrobcov klesli (Japonsko: −27,7 %, ročný rast −6,3 %, Južná Kórea: −5,9 %, ročný rast −1,2 %, USA: −12,0 %, ročný rast –2,5 %), ale vo všeobecnosti v menšej miere ako v prípade EÚ-27. Tieto údaje preto svedčia o rýchlom poklese podielu EÚ na trhu v odvetví výroby osobných vozidiel na celosvetovej úrovni. Trhový podiel vo výrobe osobných vozidiel na celosvetovej úrovni (objem) Zdroj: OICA 6. Zložitá hospodárska situácia v automobilovom priemysle v EÚ, ktorá je hlavne zapríčinená trvalým poklesom predaja nových osobných vozidiel v EÚ v dôsledku hospodárskej krízy a štrukturálnych problémov súvisiacich s nadmernou kapacitou, ktorým čelia niektorí výrobcovia vo viacerých členských štátoch, má negatívny vplyv na medzinárodnú konkurencieschopnosť automobilového priemyslu EÚ ako celku. Tieto faktory viedli k zatváraniu závodov a k reštrukturalizácii viacerých výrobcov automobilov a ich dodávateľov, čo malo v posledných rokoch za následok vysoký počet prepustených pracovníkov v automobilovom priemysle. Napríklad v období rokov 2008 a 2013 klesol počet osôb zamestnaných v automobilovom priemysle (divízia 29 NACE Rev. 2 „Výroba motorových vozidiel, prívesov a návesov“) v EÚ-27 približne o 220 000 z 3,16 milióna na 2,94 milióna (−7,0 %)[4]. 7. Od vzniku EGF v roku 2007 sa automobilového priemyslu týkalo 17 rozhodnutí o mobilizácii prostriedkov EGF[5]. V ôsmich predchádzajúcich rozhodnutiach o poskytnutí podpory z EGF sa spomínal konkrétne pokles trhového podielu EÚ vo výrobe osobných vozidiel[6]. Počet prepustených pracovníkov a splnenie kritérií článku 2 písm. c) 8. Žiadosť sa zakladá na intervenčných kritériách stanovených v článku 2 písm. c) nariadenia o EGF, podľa ktorého sa vo výnimočných prípadoch môže žiadosť považovať za prijateľnú aj vtedy, keď intervenčné kritériá stanovené v článku 2 písm. a) a b) nie sú splnené, ak má prepustenie závažný vplyv na zamestnanosť a miestne hospodárstvo. 9. Žiadosť sa týka 469 pracovníkov prepustených počas obdobia štyroch mesiacov od 1. júla 2013 do 1. novembra 2013 (246 pracovníkov prepustených zo spoločnosti Ford Genk a 223 pracovníkov prepustených u jej ôsmich dodávateľov) a 43 pracovníkov, ktorí boli prepustení po tomto období, a to medzi 1. novembrom 2013 a 23. decembrom 2013 (26 pracovníkov prepustených zo spoločnosti Ford Genk a 17 pracovníkov prepustených u jej siedmich dodávateľov), ktorých sa ale týka to isté hromadné prepúšťanie. Tento celkový počet 512 pracovníkov prepustených počas referenčného obdobia a po jeho skončení zodpovedá prvej vlne prepúšťania v spoločnosti Ford Genk a u jej dodávateľov[7] a zníženiu pracovnej sily u dodávateľov spoločnosti Ford Genk v dôsledku obmedzenia činností v závode Ford v rámci prípravy na jeho zatvorenie. Podnik || Počet prepustených pracovníkov: || počas referenčného obdobia || po referenčnom období || spolu Ford Genk (Ford-Werke GmbH) || 246 || 26 || 272 BASF Coatings Services NV || 1 || 0 || 1 Belplas Industries BVBA || 0 || 1 || 1 FACIL Europe BVBA || 9 || 0 || 9 Henkel Industrieservice BVBA || 7 || 0 || 7 IAC Group BVBA || 46 || 4 || 50 Lear Corporation Belgium CVA || 33 || 5 || 38 Service Magazijn Limburg NV || 73 || 1 || 74 Syncreon Genk BVBA || 42 || 3 || 45 Transport Service NV || 0 || 2 || 2 Zender Industrie België NV || 12 || 1 || 13 Spolu || 469 || 43 || 512 10. Všetci prepustení pracovníci boli započítaní odo dňa faktického ukončenia pracovného pomeru pred uplynutím doby, na ktorú bol uzavretý, ako sa stanovuje v článku 2 ods. 2 v druhej zarážke nariadenia o EGF („metóda 2“). 11. Žiadosť preto čiastočne spĺňa intervenčné kritériá stanovené v článku 2 písm. a) nariadenia o EGF, pretože sa týka prepúšťania v jednom podniku v jednom členskom štáte počas obdobia štyroch mesiacov, ale predstavuje výnimku z týchto kritérií, pokiaľ ide o minimálny počet pracovníkov prepustených počas referenčného obdobia, pretože prepustených bolo menej než 500 pracovníkov. 12. Belgické orgány tvrdia, že ide o výnimočné okolnosti, pretože hoci v tejto prvej vlne prepúšťania neprekročil počet pracovníkov prepustených počas referenčného obdobia prahovú hodnotu 500 prepustených pracovníkov, v roku 2014 sa očakávajú dve ďalšie vlny prepúšťania (približne 650 prepustených pracovníkov v spoločnosti Ford Genk a u jej dodávateľov) a ďalšia vlna pri zatvorení závodu na konci roka 2014 (približne 4 000 prepustených pracovníkov v spoločnosti Ford Genk a u jej dodávateľov), v súvislosti s ktorými môžu belgické orgány podať žiadosti o podporu z EGF. Hoci sa v tejto prvej vlne prepúšťania nedosiahla prahová hodnota 500 prepustených pracovníkov, belgické orgány chceli zaviesť osobitné opatrenia v prospech tejto prvej skupiny prepustených pracovníkov čo najskôr, aby im zvýšili možnosti na nájdenie nového zamestnania a poskytli všetkým prepusteným pracovníkom rovnaké príležitosti. Očakáva sa, že celkový počet pracovníkov prepustených v priamej súvislosti so zatvorením závodu Ford Genk bude veľmi vysoký (približne 4 340 pracovníkov v spoločnosti Ford Genk a 2 820 prepustených pracovníkov u jej dodávateľov, ktorí sa nachádzajú v tej istej geografickej oblasti). Podľa analýzy, na ktorú sa odvolávajú belgické orgány[8], bude mať toto prepúšťanie závažný vplyv na zamestnanosť a miestne hospodárstvo. Vysvetlenie nepredvídateľnej povahy tohto prepúšťania 13. Belgické orgány tvrdia, že zatvorenie závodu spoločnosti Ford v Genku nebolo možné predvídať. V septembri 2010 vedenie spoločnosti Ford a odborové zväzy zastúpené v závode Ford Genk uzatvorili dohodu o investičných záväzkoch na obdobie rokov 2010 – 2014, v ktorej vedenie spoločnosti Ford súhlasilo so zachovaním výroby troch modelov vozidiel (Mondeo, S-Max, Galaxy) v závode v Genku a s pridelením výroby budúcich modelov z toho istého segmentu tomuto závodu. Vedenie spoločnosti Ford tiež súhlasilo so zachovaním výrobnej kapacity v objeme 225 000 vozidiel ročne a zaručilo sa, že počas obdobia platnosti dohody nedôjde v závode Ford Genk k hromadnému prepúšťaniu, pričom odbory na oplátku súhlasili so znížením osobných nákladov[9]. Podľa belgických orgánov vedenie spoločnosti Ford v septembri 2012 poprelo tvrdenia týkajúce sa zatvorenia závodu a potvrdilo plánovanú výrobu novej generácie modelu Mondeo v závode v Genku od októbra 2013. V októbri 2012 však spoločnosť Ford oznámila svoj plán zatvoriť do konca roka 2014 závod v Genku a prideliť výrobu nových modelov vozidiel iným závodom v EÚ[10]. Identifikácia dotknutých pracovníkov 14. Belgické orgány odhadujú, že na opatreniach spolufinancovaných z EGF sa zúčastní 479 z 512 pracovníkov prepustených počas tejto prvej vlny prepúšťania (t. j. dotknutí pracovníci)[11]. 15. Rozdelenie dotknutých pracovníkov podľa pohlavia, štátnej príslušnosti a vekových skupín: Kategória || Počet dotknutých pracovníkov Pohlavie: || muži: || 401 || ženy: || 78 Štátna príslušnosť: || štátni príslušníci EÚ: || 479 || štátni príslušníci tretích krajín: || 0 Veková skupina: || 15 – 24 rokov: || 3 || 25 – 54 rokov: || 470 || 55 – 64 rokov: || 6 || nad 64 rokov: || 0 16. Siedmi z dotknutých pracovníkov majú dlhodobé zdravotné problémy alebo postihnutie. 17. Rozdelenie dotknutých pracovníkov podľa pracovného zaradenia[12]: Hlavná skupina ISCO-08 || Počet dotknutých pracovníkov 1. Riadiaci pracovníci: || 0 2. Odborní pracovníci || 39 3. Technici a pridružení odborníci || 59 4. Administratívni pracovníci || 3 5. Pracovníci v službách a obchode || 0 7. Remeselníci a remeselní pracovníci || 39 8. Obsluha strojov a zariadení a montážni pracovníci || 253 9. Pomocní a nekvalifikovaní pracovníci || 4 Neznáme zaradenie/nie je k dispozícii || 82 18. Belgické orgány v súlade s článkom 7 nariadenia o EGF potvrdili, že v prístupe k navrhovaným opatreniam a pri ich vykonávaní sa budú dodržiavať zásady rovnakého zaobchádzania a nediskriminácie. Opis príslušnej oblasti a jej orgánov a zainteresovaných strán 19. Prepúšťanie v spoločnosti Ford Genk a u jej dodávateľov sa dotklo predovšetkým provincie Limburg vo Flámskom regióne na severovýchode Belgicka. Provincia Limburg je bývalou oblasťou ťažby uhlia, v ktorej je zamestnanosť silne závislá od tradičných priemyselných odvetví. Podľa belgických orgánov je provincia Limburg v porovnaní s flámskym priemerom typická vysokou mierou nezamestnanosti, nižšou úrovňou kvalifikácií a zručností a menej rozvinutou ponukou vzdelávacích služieb. Okrem toho podniky v provincii Limburg sa zdajú byť vo všeobecnosti menej inovatívne a majú nižšiu mieru internacionalizácie v porovnaní s flámskym priemerom (z hľadiska podielu vývozu a miery investícií zo zahraničia) a počet novozakladaných podnikov je tiež relatívne nízky. Podľa belgických orgánov je provincia Limburg tiež pomerne zle prístupná v dôsledku slabého rozvoja infraštruktúry. 20. Orgán zodpovedný za žiadosť o príspevok z EGF je flámska agentúra Európskeho sociálneho fondu (ESF). Hlavné orgány zodpovedné za vykonávanie opatrení spolufinancovaných z EGF sú Flámska služba pre zamestnanosť a odborné vzdelávanie (VDAB) a Národný úrad práce (RVA). 21. K ďalším organizáciám zapojeným do všeobecnej koordinácie a vykonávania navrhovaných opatrení patria: – flámska vláda (predseda vlády, minister práce); – provincia Limburg; – odborové zväzy (ABVV, ACV, ACLVB); – Regionálny sociálno-ekonomický konzultačný výbor (RESOC) a Sociálno-ekonomická rada regiónu Limburg (SERR Limburg); – Fond pre zamestnanosť a vzdelávanie v kovospracujúcom priemysle regiónu Limburg (FTML) a Limburský inštitút pre odbornú prípravu pracovníkov v kovospracujúcom priemysle (LIMOB); – platforma „Nový podnikateľský Limburg“ (ktorá združuje Federáciu priemyselných technológií, Združenie flámskych poľnohospodárov, Zväz limburských staviteľov, Flámsku úniu samostatne zárobkovo činných zamestnávateľov – Limburg, Ligu kresťanských zamestnávateľov – Limburg, Flámsku obchodnú a priemyselnú komoru – Limburg). 22. Flámska vláda vytvorila aj osobitnú pracovnú skupinu, ktorá združuje všetky príslušné zainteresované strany (sociálnych partnerov, skupiny zamestnávateľov, miestne a regionálne orgány, odvetvové združenia atď.). Na práci pracovnej skupiny sa zúčastňujú útvary Komisie. Očakávané účinky prepúšťania na miestnu, regionálnu alebo celoštátnu zamestnanosť 23. Závod Ford Genk bol najväčším zamestnávateľom v provincii Limburg a zamestnával 1,7 % celkového počtu zamestnaných osôb. Pripadalo naň tiež 10 % celkového obratu 500 najväčších podnikov v Limburgu. 24. Podľa štúdie, na ktorú sa odvolávajú belgické orgány[13], pripadá na každých 100 pracovných miestach, ktoré majú zaniknúť v závode Ford Genk, 65 pracovných miest, ktoré v dôsledku toho zaniknú u jeho priamych a nepriamych dodávateľov v Limburgu, a ďalších 72 pracovných miest, ktoré v dôsledku toho zaniknú u jeho dodávateľov so sídlom inde vo Flámskom regióne. V ďalej uvedenej tabuľke sa uvádza, že z hľadiska počtu zamestnaných osôb by to znamenalo, že 4 340 priamych pracovných miest, ktoré majú podľa očakávania zaniknúť v dôsledku zatvorenia závodu Ford Genk, by prinieslo stratu ďalších približne 2 820 pracovných miest u dodávateľov so sídlom v Limburgu a 3 110 pracovných miest u dodávateľov so sídlom inde vo Flámskom regióne, čo by znamenalo celkovú stratu približne 10 270 pracovných miest vo Flámskom regióne (2,4-násobok počtu zaniknutých pracovných miest). Zníženie kúpnej sily (spotrebných výdavkov) by okrem toho podľa očakávania viedlo k strate približne 1 040 pracovných miest v Limburgu a 450 pracovných miest inde vo Flámskom regióne, čo by znamenalo celkovú stratu približne 11 760 pracovných miest vo Flámskom regióne (2,7-násobok počtu zaniknutých pracovných miest). Typ účinkov na zamestnanosť || Odhadovaný počet zaniknutých pracovných miest Priame straty pracovných miest (v závode Ford Genk) || 4 340 Nepriame straty pracovných miest (u dodávateľov v Limburgu) || 2 820 (nepriame straty pracovných miest (u dodávateľov inde vo Flámskom regióne) || 3 110 Súvisiace straty pracovných miest (v Limburgu) || 1 040 Súvisiace straty pracovných miest (inde vo Flámskom regióne) || 450 Spolu || 11 760 25. V provincii Limburg ako celku by preto mohlo dôjsť k strate približne 8 200 pracovných miest, čo by mohlo viesť k zvýšeniu miery nezamestnanosti v Limburgu o 1,8 až 2 percentuálne body (t. j. zvýšenie regionálnej miery nezamestnanosti o 26,5 % až 29,4 % , t. j. zo 6,8 % na 7,9 %, ak berieme do úvahy len priame straty pracovných miest v závode Ford Genk, alebo na 8,6 %, ak k tomu pripočítame aj nepriame straty pracovných miest u jeho dodávateľov alebo na 8,8 %, ak k tomu pripočítame aj súvisiace straty pracovných miest). 26. Všeobecnejšie možno očakávať, že zatvorenie závodu Ford Genk bude mať za následok zníženie hospodárskej prosperity o 2,6 % až 2,9 % (v dôsledku zníženia objemu produkcie a kúpnej sily) a 10,9 % zníženie rastu produktivity práce (z hľadiska pridanej hodnoty). Personalizované služby, ktoré sa majú financovať, a rozpis odhadovaných nákladov 27. Len niektoré z opatrení, ktoré sú súčasťou činností belgických orgánov zameraných na podporu pracovníkov prepustených v dôsledku zatvorenia závodu Ford Genk, budú spolufinancované z EGF. Opatrenia, ktoré sú povinné v rámci postupov pri hromadnom prepúšťaní v Belgicku[14], ako aj doplnkové opatrenia, ktoré sú financované z iných zdrojov než EGF[15], preto nie sú súčasťou tejto žiadosti o prostriedky z EGF. Celý súbor opatrení (povinné opatrenia, doplnkové opatrenia, opatrenia EGF) riadi VDAB. 28. Personalizované služby poskytované prepusteným pracovníkom v rámci opatrení, ktoré budú spolufinancované z EGF v prípade prvej vlny prepúšťania[16] pozostávajú z týchto opatrení (zoskupené podľa kategórií): (1) Pomoc pri hľadaní zamestnania: – Key Account Manager (vedúci pracovník pre kontakt s klientmi): Ako súčasť iniciatívy „Jobs voor Limburg“ bude pracovník VDAB pre kontakt s klientmi zabezpečovať koordináciu pracovných ponúk prijatých od podnikov, ktoré prejavili záujem o nábor pracovníkov prepustených zo závodu Ford Genk alebo z jeho dodávateľských podnikov, a bude vyvíjať iniciatívy na podporu tejto činnosti (napr. správa na to určenej e-mailovej kontaktnej služby). – Poradca pre sociálnu intervenciu (PSI): Poradcovia VDAB pre sociálnu intervenciu budú pre všetkých dotknutých pracovníkov zabezpečovať tieto činnosti: i) informačné stretnutie pred prepustením (pôvodná podpora zo strany útvarov zamestnanosti, vytvorenie základného administratívneho spisu ako predbežnej registrácie do systému uchádzačov o zamestnanie, informácie o právach a povinnostiach v rámci všeobecných opatrení programu prepúšťania, poradenstvo vo veciach outplacementu atď.), ii) informačné stretnutie po prepustení (organizované spolu s RVA) o právach a povinnostiach uchádzača o zamestnanie, dávkach v nezamestnanosti, dostupných pomocných a podporných službách, možnostiach odbornej prípravy atď., iii) individuálne pohovory s prepustenými pracovníkmi a prezentácia služieb VDAB podľa potrieb jednotlivých pracovníkov, iv) poradenská funkcia. – Informácie o možnostiach odborného vzdelávania a prípravy: Potenciálni zamestnávatelia organizujú na pracovisku (v závode Ford Genk, pred alebo po zmene) informačné stretnutia pre všetkých dotknutých pracovníkov; od júla 2013 do jesene 2013 sa uskutočnili krátkodobé stáže u železničného prevádzkovateľa Infrabel (80 dotknutých pracovníkov). – Aktívne poradenstvo pri hľadaní pracovného miesta: Zamestnanci VDAB poskytujú približne 150 dotknutým pracovníkom tieto služby: i) vyhľadávanie pracovných ponúk, ii) kontakty s potenciálnymi zamestnávateľmi, iii) organizácia návštev podnikov, iv) rozvoj ďalších podporných opatrení, v) individualizované poradenstvo osobám, ktoré si nájdu prácu (tri mesiace). (2) Odborná príprava a rekvalifikácia: – Kurzy odborného vzdelávania: VDAB poskytuje kurzy odborného vzdelávania v oblastiach, ktoré zodpovedajú potrebám dotknutých pracovníkov zisteným počas informačných stretnutí, pohovorov odborného poradenstva a počas konzultácií. Kurzy bude poskytovať buď samotná VDAB alebo sa zadajú externým poskytovateľom odborného vzdelávania prostredníctvom verejnej súťaže. Kurzy odborného vzdelávania sa poskytnú približne 100 až 110 dotknutým pracovníkom. Približne 30 dotknutých pracovníkov sa okrem toho zúčastní na stáži v trvaní niekoľkých dní až niekoľkých týždňov. Každú stáž bude monitorovať mentor v podniku, v ktorom sa stáž vykonáva, a vyhodnotí ju poradca z VDAB alebo externý poskytovateľ. – Zamestnanie na základe individuálneho odborného vzdelávania: V rámci všeobecného programu riadeného VDAB („individuele beroepsopleiding“ – IBO) podniky poskytnú individuálne vzdelávacie kurzy na pracovisku v trvaní jedného až šiestich mesiacov (vykonávané školiteľom alebo pod jeho dohľadom), a to pre približne 75 dotknutých pracovníkov. Na konci vzdelávacieho kurzu na pracovisku musí podnik pracovníkovi ponúknuť pracovnú zmluvu na dobu určitú alebo neurčitú. – Školenie pre uchádzačov o zamestnanie: Externí dodávatelia poskytnú približne 75 dotknutým pracovníkom školenie týkajúce sa zručností potrebných pri hľadaní zamestnania formou spoločných seminárov (skupinové cvičenia, simulácie atď.), pričom osobitná pozornosť sa bude venovať osobám s iným materinským jazykom než holandčina a starším uchádzačom o zamestnanie. Žiadosti o zamestnanie vyhodnotí školiteľ. 29. Tieto opatrenia predstavujú aktívne opatrenia trhu práce spadajúce do rámca oprávnených činností vymedzených v článku 3 nariadenia o EGF. 30. Celkové náklady na opatrenia sa odhadujú na 1 141 890 EUR, čo zahŕňa výdavky na personalizované služby vo výške 1 085 890 EUR a výdavky na poskytovanie podpory z fondu EGF (prípravné činnosti, riadenie, informačno-propagačné a kontrolné činnosti) vo výške 56 000 EUR (4,9 % celkových nákladov). Celkový finančný príspevok požadovaný z EGF je 570 945 EUR (50 % celkových nákladov). Opatrenia || Odhadovaný počet dotknutých pracovníkov || Odhadované náklady na dotknutého pracovníka (v EUR)* || Celkové náklady (EGF a spolufinancovanie zo strany členského štátu) (v EUR)* Personalizované služby: || || || 1. Pomoc pri hľadaní zamestnania || || || – Key Account Manager || 479 || 47 || 22 400 – Poradca pre sociálnu intervenciu (PSI) || 479 || 184 || 88 000 – Informácie o možnostiach odborného vzdelávania a prípravy || 479 || 4 || 1 900 – Aktívne poradenstvo pri hľadaní pracovného miesta || 150 || 1 000 || 150 000 2. Odborná príprava a rekvalifikácia || || || – Kurzy odborného vzdelávania || 30-110 || neuvádza sa || 718 094 – Zamestnanie na základe individuálneho odborného vzdelávania || 75 || 470 || 35 272 – Školenie pre uchádzačov o zamestnanie || 75 || 936 || 70 224 Medzisúčet: || – || – || 1 085 890 Výdavky na poskytovanie podpory z EGF: || || || 1. Prípravné činnosti || – || – || 0 2. Riadenie || – || – || 40 000 3. Informačno-propagačné činnosti || – || – || 6 000 4. Kontrolné činnosti || – || – || 10 000 Medzisúčet: || – || – || 56 000 Celkové náklady: || – || – || 1 141 890 Príspevok z EGF (50 % celkových nákladov) || – || – || 570 945 *Zaokrúhlené hodnoty 31. Belgické orgány potvrdili, že tieto opatrenia dopĺňajú opatrenia financované zo štrukturálnych fondov, a že sa zaviedli vhodné mechanizmy zabraňujúce dvojitému financovaniu. Dátum, odkedy sa začali alebo sa plánujú začať poskytovať personalizované služby pre dotknutých pracovníkov 32. Belgické orgány začali poskytovať personalizované služby dotknutým pracovníkom 1. júla 2013. Výdavky na tieto opatrenia sú preto oprávnené na finančný príspevok z EGF od uvedeného dátumu. Postupy konzultácií so sociálnymi partnermi 33. VDAB informovala sociálnych partnerov zastúpených v SERR Limburg o cieľoch a opatreniach navrhovaných v žiadosti o príspevok z EGF. Zástupcovia všetkých sociálnych partnerov zastúpených v SERR Limburg sa zúčastňujú na činnosti monitorovacieho výboru, ktorý bol osobitne zriadený v súvislosti so žiadosťou o príspevok z EGF. Žiadosť o príspevok z EGF bola okrem toho prediskutovaná so sociálnymi partnermi v rámci pravidelného predkladania správ o vykonávaní Limburského strategického akčného plánu („Strategisch Actieplan Limburg in het Kwadraat“ – SALK), ktorý bol zriadený na riešenie regionálnych dôsledkov zatvorenia závodu Ford Genk. 34. Belgické orgány potvrdili, že boli splnené požiadavky týkajúce sa hromadného prepúšťania stanovené vo vnútroštátnych právnych predpisoch a v právnych predpisoch EÚ. Informácie o opatreniach, ktoré sú povinné podľa vnútroštátnych právnych predpisov alebo kolektívnych zmlúv 35. Belgické orgány potvrdili, že: – finančný príspevok z EGF nebude nahrádzať opatrenia, za ktoré sú podľa vnútroštátneho práva alebo kolektívnych zmlúv zodpovedné podniky, – týmito opatreniami sa poskytuje podpora jednotlivým pracovníkom a nepoužívajú sa na reštrukturalizáciu podnikov alebo odvetví, – na opatrenia sa neposkytne finančná podpora z iných fondov alebo finančných nástrojov Únie. Systém riadenia a kontroly 36. Žiadosť obsahuje podrobný opis systému riadenia a kontroly, v ktorom sú stanovené povinnosti zúčastnených subjektov. Finančný príspevok z EGF budú riadiť a kontrolovať tie isté subjekty ako v prípade Európskeho sociálneho fondu. Jeden subjekt v rámci flámskej agentúry ESF bude pôsobiť ako riadiaci orgán a iný subjekt v rámci tejto agentúry bude pôsobiť ako certifikačný orgán. Financovanie 37. Článok 12 nariadenia Rady (EÚ, Euratom) č. 1311/2013, ktorým sa stanovuje viacročný finančný rámec na roky 2014 – 2020[17], umožňuje mobilizáciu prostriedkov Európskeho fondu na prispôsobenie sa globalizácii (EGF) s ročným stropom 150 miliónov EUR (v cenách z roku 2011) nad rámec príslušných okruhov finančného rámca. 38. Vzhľadom na maximálnu možnú výšku finančného príspevku z EGF a možnosti prerozdelenia rozpočtových prostriedkov Komisia navrhuje mobilizovať prostriedky EGF v celkovej výške požadovaného príspevku (570 945 EUR), čo predstavuje 50 % celkových nákladov na opatrenia. 39. Navrhované rozhodnutie o mobilizácii prostriedkov fondu EGF prijmú spoločne Európsky parlament a Rada, ako sa stanovuje v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[18]. 40. Komisia predkladá samostatne žiadosť o prevod s cieľom zahrnúť do rozpočtu na rok 2014 osobitné viazané rozpočtové prostriedky v súlade s bodom 13 Medziinštitucionálnej dohody z 2. decembra 2013. Zdroj platobných rozpočtových prostriedkov 41. Na úhradu sumy 570 945 EUR sa použijú rozpočtové prostriedky pridelené do rozpočtového riadka EGF v rozpočte na rok 2014. Návrh ROZHODNUTIE EURÓPSKEHO PARLAMENTU A RADY o mobilizácii prostriedkov Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2013/012 BE/Ford Genk z Belgicka) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[19], a najmä na jej bod 13, so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[20], a najmä na jeho článok 12 ods. 3, so zreteľom na návrh Európskej komisie[21], keďže: (1) Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri opätovnom začleňovaní sa na trh práce. (2) EGF nesmie prekročiť maximálnu ročnú sumu 150 miliónov EUR (v cenách z roku 2011), ako sa stanovuje v článku 12 nariadenia Rady (EÚ, Euratom) č. 1311/2013, ktorým sa ustanovuje viacročný finančný rámec na roky 2014 – 2020[22]. (3) Dňa 23. decembra 2013 predložilo Belgicko žiadosť o mobilizáciu prostriedkov EGF v súvislosti s prepúšťaním v podniku Ford-Werke GmbH a u 10 dodávateľov, pričom do 12. júna 2014 ju dopĺňalo o ďalšie informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje mobilizovať prostriedky vo výške 570 945 EUR. (4) Mali by sa preto mobilizovať prostriedky EGF s cieľom poskytnúť finančný príspevok v súvislosti s uvedenou žiadosťou Belgicka, PRIJALI TOTO ROZHODNUTIE: Článok 1 V rámci všeobecného rozpočtu Európskej únie na rozpočtový rok 2014 sa z Európskeho fondu na prispôsobenie sa globalizácii (EGF) uvoľňujú prostriedky vo výške 570 945 EUR vo forme viazaných a platobných rozpočtových prostriedkov. Článok 2 Toto rozhodnutie sa uverejní v Úradnom vestníku Európskej únie. V Bruseli Za Európsky parlament Za Radu predseda predseda [1] Ú. v. EÚ L 406, 30.12.2006, s. 1. [2] Ford-Werke GmbH, ktorá je dcérskou spoločnosťou spoločnosti Ford of Europe AG, má sídlo v Kolíne nad Rýnom (Nemecko). Prevádzkuje výrobné závody spoločnosti Ford v Kolíne nad Rýnom, Saarlouis (Nemecko) a v Genku (Belgicko). [3] Zdroj: Medzinárodná organizácia výrobcov motorových vozidiel (OICA). [4] Zdroj: Eurostat (online údajový kód: lfsa_egan22d). [5] Pozri databázu EGF k dispozícii na http://ec.europa.eu/social/main.jsp?catId=582&langId=sk. [6] Pozri návrhy Komisie vo veciach EGF/2007/001 FR/Peugeot suppliers (rozhodnutie KOM(2007) 415 v konečnom znení z 12.7.2007), EGF/2007/010 PT/Lisboa-Alentejo (rozhodnutie KOM(2008) 94 v konečnom znení z 20.2.2008), EGF/2008/002 ES/Delphi (rozhodnutie KOM(2008) 547 v konečnom znení z 9.9.2008), EGF/2008/004 ES/Castilla y León/Aragón (rozhodnutie KOM(2009) 150 v konečnom znení z 26.3.2009), EGF/2009/013 DE/Karmann (rozhodnutie KOM(2010) 7 v konečnom znení z 22.1.2010), EGF/2012/004 ES/Grupo Santana (rozhodnutie COM(2014) 116 final z 5.3.2014), EGF/2012/005 SE/Saab (rozhodnutie COM(2012) 622 final z 19.10.2012), EGF/2012/008 IT/De Tomaso automobili (rozhodnutie COM(2013) 469 final z 28.6.2013). [7] Dobrovoľné odchody pracovníkov ako súčasť programu prepúšťania dohodnutého medzi sociálnymi partnermi. [8] Pozri body 0 – 26. [9] Pozri tlačové oznámenie, ktoré je k dispozícii na https://media.ford.com/content/fordmedia/fna/us/en/news/2010/11/30/ford-genk-agreement-shows-confidence-and-commitment-to-flanders-.html. [10] Pozri tlačové oznámenie, ktoré je k dispozícii na https://media.ford.com/content/fordmedia/fna/us/en/news/2012/10/24/ford-plans-to-restructure-european-manufacturing-operations.html. [11] V súlade s článkom 3a písm. b) nariadenia o EGF platí, že v prípadoch, keď žiadosť podľa článku 2 písm. c) nariadenia o EGF nespĺňa kritériá stanovené v jeho článku 2 písm. a), môžu byť pracovníci, ktorí boli prepustení po referenčnom období, zahrnutí do skupiny oprávnených pracovníkov za predpokladu, že k prepúšťaniu došlo po všeobecnom oznámení plánovaného prepúšťania a že možno preukázať jednoznačnú príčinnú súvislosť s udalosťou, ktorej dôsledkom bolo prepúšťanie počas referenčného obdobia. Keďže sú tieto podmienky splnené, môže 43 pracovníkov prepustených po referenčnom období využiť opatrenia spolufinancované z EGF. [12] Hlavné skupiny Medzinárodnej štandardnej klasifikácie zamestnaní (ISCO-08). [13] Peeters, L., Vancauteren, M., „Studie van de economische impact van de sluiting van Ford Genk“, Universiteit Hasselt, november 2013, k dispozícii na http://www.uhasselt.be/documents/kizok/impactstudie.pdf. [14] V rámci zákonných povinností zamestnávateľov, u ktorých dochádza k hromadnému prepúšťaniu, musel závod Ford Genk a jeho dodávatelia každý osobitne zriadiť útvar zamestnanosti (tewerkstellingscel), ktorý bude prepusteným pracovníkom poskytovať služby súvisiace s outplacementom (pomoc pri hľadaní zamestnania a kariérne poradenstvo, aktivačný príspevok vo výške troj- alebo šesťmesačnej mzdy, zníženie príspevkov na sociálne zabezpečenie pre pracovníka a zamestnávateľa, ak si pracovník nájde novú prácu u nového zamestnávateľa, čiastočné preplatenie nákladov na outplacement pre prepúšťajúceho zamestnávateľa). Útvary zamestnanosti združujú zamestnávateľa a príslušné odborové zväzy. Ich činnosť vykonáva VDAB (niektoré činnosti sú zadávané agentúram pre outplacement). [15] Medzi tieto opatrenia patrí vytvorenie a správa webových stránok „Werkpuntlimburg“ (http://herstructureringenlimburg.vdab.be), organizácia veľtrhov práce, odborná príprava so zmiešaným financovaním (VDAB/provincia Limburg), kurzy odbornej prípravy v spolupráci s odvetvovými vzdelávacími fondmi (napr. FTML, LIMOB), súbor osobitných opatrení pre mladých ľudí a podpora podnikania a zakladania vlastných podnikov. [16] Do tejto žiadosti o prostriedky z EGF boli zahrnuté len náklady na opatrenia, ktoré sa týkajú prvej vlny prepúšťania (479 pracovníkov). Pracovníci postihnutí ďalšími vlnami prepúšťania môžu byť zaradení do prípadných nasledujúcich žiadostí o prostriedky z EGF. [17] Ú. v. EÚ L 347, 20.12.2013, s. 884. [18] Ú. v. EÚ C 373, 20.12.2013, s. 1. [19] Ú. v. EÚ C 373, 20.12.2013, s. 1. [20] Ú. v. EÚ L 406, 30.12.2006, s. 1. [21] Ú. v. EÚ L [...], [...], s. [...]. [22] Ú. v. EÚ L 347, 20.12.2013, s. 884.